ཡང་ཨ་མ་དེས།གང་ལྟར་སྐབས་དེར་བཙན་གནོན་ཞིག་གི་འོག་ཏུ་སྡོད་པ་ལས་ཤི་རུང་འགྱོད་པ་མེད་པའི་གནས་སྟངས་སུ་ལྷུང་།གོང་རིམ་ནས་འཚོ་བའི་དཀའ་ཁག་ཅན་ལ་རོགས་སྐྱོར་བྱེད་བཞིན་པ་དེ་ཚོ་ངེད་མ་བུ་གཉིས་ལ་གང་ནས་ཐོབ།སྲིད་གཞུང་གི་དོགས་གཞི་ཅན་གྱི་མི་ཡིན་པས་ཐ་ན་དཀའ་ཁག་ཡར་ཞུ་བྱེད་སའི་མི་ཞིག་ཀྱང་རག་ཁག་པོ་ཡིན་སྟབས།ངེད་མ་བུ་གཉིས་རྒྱ་གར་ལ་འབྲོ་རྒྱུའི་སེམས་ཐག་གཙང་བཅད་བྱས་པ་ཡིན།ང་ནག་ཉེས་ཅན་ཏུ་རྩི་ཡི་འདུག་པས་མི་ལག་བརྒྱུད་ངའི་ཐའེ་ལན་ཊིར་ཡུལ་སྐོར་གྱི་ཕྱི་སྐྱོད་ལག་འཁྱེར་ལ་རྒྱ་སྒོར་ཁྲི་༥གཏའ་མར་བཞག་པ་མ་ཟད།བུས་ཕྱིར་ལོག་བྱ་རྒྱུ་ཡིན་པའི་ཁག་ཐེག་བྱས་ཡོད་པ་ལྟར་ཡུལ་སྐོར་གྲུབ་ཏེ་ཕྱིར་ལོག་སྐབས།ཟི་ལིང་གནམ་ཐང་དུ་བོད་མི་ཕྱི་སྐྱོད་ལག་འཁྱེར་ཅན་རྣམས་ཀྱི་ལག་འཁྱེར་ཕྱིར་བསྡུ་བྱེད་བཞིན་འདུག་པས།ངེད་མ་བུ་གཉིས་ཀྱིས་འཛིན་བཟུང་བྱས་རུང་འགྱོད་པ་མེད་པའི་སེམས་ཐག་གཙང་བཅད་ཀྱིས།གནམ་ཐང་ལ་འབྱོར་མ་ཐག་པའི་འདི་ལོའི་ཕྱི་༨ཚེས་༡༦ཉིན་གྱི་དགོང་དྲོའི་ཆུ་ཚོད་༦སྟེང་གནམ་ཐང་ནས་ཕྱི་སྐྱོད་ལག་འཁྱེར་རྩིས་སྤྲོད་མ་བྱས་པར་བྲོས་ཕྱིན་པ་ཡིན།ཟི་ལིང་ནས་བྲོས་ཏེ་རྒྱ་ནག་གི་ཞི་ཨན་ལ་མེ་འཁོར་ནང་ཉིན་མཚན་གཉིས་ལ་ཕྱིན་པ་དང་།ཕྱི་ཚེས་༡༨དེ་གཟའ་ཉི་མ་ཉིན་ངའི་བུས་དྲ་ཐོག་ནས་བལ་ཡུལ་གྱི་གནམ་གྲུའི་འཛིན་བྱང་ཉོས་ཏེ་ས་མཚམས་ནས་ཐར་ཙམ་བྱུང་བ་རེད།ཅེས་བརྗོད་བྱུང་།